als_Latn dik_Latn sag_Latn
Ish-drejtori i Thesarit të Shtetit, Dorian Çollaku, një prej dhjetë të dyshuarve për megaskandalin e vjedhjes në Bankën e Shqipërisë është tradhtuar nga vartësit e tij. Pavarësisht alibive, si Çollaku ashtu dhe gjashtë ish-vartësit e tij e humbën dje betejën për liri në Gjykatën e Apelit, e cila vendosi t’i lërë të gjithë në burg. Petrit Ramohitaj, ishpërgjegjës i Arkës për Veprim në departamentin e Emisionit, i tha dje trupës gjyqësore të Apelit, se nuk kanë pasur në dispozicion asnjë rregullore, për mënyrën sesi duhet të vepronin gjatë kryerjes së detyrës. Si në Arkën për Veprim, ashtu dhe në Arkën Stok, nga të cilat i dyshuari kryesor Ardian Bitraj ‘zhvati’ shumën prej 713 milionë lekësh, kaq të paktën është deklaruar zyrtarisht deri më tani, përgjegjësi i secilës arkë bashkë me dy specialistët duhet të hynin dhe të dilnin njëkohësisht nga ambienti ku ndodheshin kartëmonedhat.
Çelësat më pas duhet të viheshin në një kasafortë të posaçme, e cila nuk ka ekzistuar derisa u zbulua skandali i vjedhjes. “Rregulloren na e vunë në dispozicion më datë 25 korrik, pasi u zbulua vjedhja. Gjithashtu sollën edhe kasafortat për çelësat, që deri atëherë mungonin”, tha Ramohitaj, duke rënduar kësisoj pozitën e ish-drejtorit Çollaku, i cili ishte personi përgjegjës për nxjerrjen e rregullores. Pas tij në sallën e gjyqit hyri Dhimitër Davidhi, i cili ishte operator vëzhgimi në godinën “X” në Linzë. Por, ndërsa Davidhi duhet të vëzhgonte pamjet e kamerave të sigurisë dhe të monitoronte çdo lëvizje të punonjësve dhe nëse konstatonte një të dyshimte, duhet të raportonte tek eprorët, ai në shpërdorim të hapur të detyrës, e kalonte kohën duke luajtur lojëra në internet, ndërsa Ardian Bitraj bënte kërdinë duke vjedhur milionat. Bashkim Xhilaga, njeriu që kishte si detyrë të kontrollonte veprimet e punonjësve të Departamentit të Emisionit dhe të kontrollonte arkat e kartëmonedha, u “justifikua” me faktin se rregulloren për mënyrën sesi duhet të vepronte e ka marrë pasi ndodhi ngjarja. “Rregulloren e mora dorazi nga drejtori, në prezencë të nëndrejtorit.
Drejtori madje më porositi. Sipas rregullores, unë kam detyrim për çelësat dublikatë dhe jo për çelësat në përdorim. Vjedhja është bërë me çelësat në përdorim”, tha Xhilaga. Ky deklarim i tij solli dhe irritimin e një prej gjykatësve. “Keni funksionuar si një kooperativë e keqe e kohës së kaluar dhe jo si bankë shteti”, tha gjykatësi, i cili mesa duket ka dalë në këtë përfundim, pasi ka shqyrtuar të gjitha provat e faktet. Lavdim Cani, Myzejen Belba dhe Liljana Tusha nuk bënë asnjë koment para gjykatës, edhe pse përmes mbrojtësve të tyre thanë se e kanë kryer detyrën konform rregullit. Prokurori Altin Dumani tha se tre personat nën hetim kanë vepruar në shpërdorim të hapur të detyrës dhe për këtë theksoi ai, mjafton t’i referohemi dëshmisë së të dyshuarit Ardian Bitraj, iu cili shpjegon se hynte e dilte lirshëm në të dyja arkat, duke vjedhur miliona, çka ka sjellë për pasojë cenimin e interesave të shtetit.
Duke e cilësuar ngjarjen të një rëndësie të veçantë dhe veprimet e të dyshuarve në formën më të lartë të fajit, për secilin prej tyre kërkoi burg, çka u miratua nga gjykata. Në fakt, njëri prej gjykatësve, pyeti pjesën më të madhe prej të dyshuarve, sesi gjashtë sy sipas tij, kanë lejuar të ndodhë vjedhja e Thesarit, një ngjarje e kryer në vazhdimësi dhe jo gjatë një episodi të vetëm. Pyetja direkte e gjykatësit për të dyshuarit dhe mbrojtësit e tyre në pjesën më të madhe, bëri që ata të heshtin. gsh
als_Latn als_Latn als_Latn als_Latn